החבר'ה הטובים (סדרת טלוויזיה)

החבר'ה הטובים היא סדרת דרמה ישראלית לנוער ששודרה בין השנים 1999–2002 בערוץ הילדים. בהמשך שודרה הסדרה גם בערוץ 2.

הסדרה כללה שלוש עונות וזכתה לרייטינג גבוה יחסית ולמעריצים רבים מקרב ילדי ישראל. שיר נושא הסדרה, הנקרא באותו שם, נכתב על ידי ליאורה קמינצקי והולחן ובוצע על ידי להקת נערי רפול. השיר אף מופיע באלבומם "אהבה כתומה" שיצא ב-2001.

הסדרה כללה 39 פרקים בכל שלוש העונות שלה. העונה הראשונה שודרה ב-1999, העונה השנייה ב-2000 והעונה השלישית ב-2002.

תקציר העלילה 
הסדרה סובבת סביב סיפורם של נערים מתבגרים בני מעמד חברתי בינוני-נמוך מראשון לציון, בתקופת לימודיהם בבית הספר התיכון "עמית עמל". עיקר העלילה סובב את סיפורם של אסי, תלמיד תיכון, וגולן, עבריין משוחרר, שני אחים למשפחה קשת יום, לאחר שאביהם נטש את המשפחה. סיפורם מתחבר לסיפוריהם האישיים של חבריו של אסי לתיכון ולשכונה. 

הסדרה עוקבת אחר קשיים, משברי גיל ההתגברות, אהבות, עדתיות ודעות קדומות, סמים, וחיכוכים בין גיבורי הסדרה והסובבים אותם.

הדמויות
 אסי לוי (ניר שעיבי) - אחיהם של גולן ונתי. הקים זולה מאוטובוס ישן בה הוא וחבריו שוהים המון, ומוסך לתיקון כלי רכב בו הוא עובד. בן זוגה לשעבר של טניה. חכם ובוגר מאוד לגילו, ולעיתים קרובות אף מאחיו הגדול גולן. חברו הטוב ביותר של דודי.
 גולן לוי (אריק משעלי) - אחיהם הגדול של אסי ונתי. גולן הוא בעל רקע פלילי. מאוהב בחברה של אחיו אסי, טניה. בהמשך הסדרה הוא וטניה מנהלים קשר רומנטי ואף עוברים לגור ביחד במהלך העונה השלישית.
 נתי לוי (תם גל) אחיהם הקטן של גולן ואסי. ילד נבון.
נטלי כהן (אביטל אברג'יל) - בת זוגו לשעבר של דודי. אחותו למחצה של מאור. נערה יפה שרבים מתאהבים בה. תחביבה הוא ציור.
 מאור כהן (לביא זיטנר) - האח למחצה של נטלי וגאון מחשבים. הוא מתאהב בטניה, אך היא לא מעוניינת בו. בעונה השנייה הוא מכיר את לי ונגרר לצריכת סמים בעקבותיה ולבסוף נשלח עקב כך ל"מרכז לבריאות הנפש גהה" שבפתח תקווה, ובסוף משתחרר ממנו בעזרתו של גולן.
 דודי אלקיים (גיא אריאלי) - בן זוגה לשעבר של נטלי. דודי הוא כדורגלן מוכשר שאביו לא מוותר לו ומצפה ממנו לקריירה מוצלחת בתחום.קיבל הצעת עבודה באמסטרדם והחליט להיענות לה.בהתחלה שיחק בקבוצת הנערים של נחלת יהודה ובמקביל התקבל לקבוצת  אייאקס אמסטרדם ועבר לשם.לאחר מכן חזר לארץ בעקבות געגועים לחברתו.קיבל הצעה גם ממכבי חיפה וגם מבית"ר ירושלים, ובסוף הסדרה חתם במכבי תל אביב. במהלך העונה השלישית הופך לבן זוגה של לי. חברו הטוב ביותר של אסי.
 טניה רוזנבאום (אולגה טיטוב) - עולה חדשה מחבר המדינות. היא מתעניינת במוזיקה ועובדת בתור DJ. במהלך הסדרה היא הופכת לחברתו של אסי. במהלך העונה השנייה בוגדת באסי עם גולן אחיו הגדול של אסי, ואף עוברת לגור איתו בעונה השלישית. בסוף הסדרה היא עוברת לניו יורק על מנת ללמוד מוזיקה.
 דנה (רותם אבוהב) - חברתה הטובה של נטלי בכך שהיא תומכת ומייעצת לה המון. במהלך הסדרה מתאהבת בשלומי, בחור דתי, אשר מתאהב גם הוא בה. הזוגיות ביניהם חווה קשיים רבים בשל הבדלי הדת בין השניים. באמצע העונה השלישית היא ושלומי נפרדים.
 שלומי (תומר בן-דוד) (עונה 3; משני בעונות 1-2) - בחור דתי. מתקבל ליחידה קרבית בצבא, אך בשל היותו דתי, הוא מתלבט האם יצליח להשתלב בה. מאוהב בדנה, אולם באמצע העונה השלישית הם נפרדים.
 לי גנור (נטע גרטי) (עונה 3; אורחת בעונה 2) - ילדת רחוב נרקומנית העוברת להתגורר בעונה השלישית בביתם של דודי ואביו לאחר שאביו של דודי פגע בה בתאונת דרכים במהלכה לי נפצעה קל. לאחר מכן מתאהבת בדודי והוא מתאהב בה לאחר שנפרד מחברתו נטלי באמצע העונה השלישית. כמו כן, היא גם מתפייסת עם מאור באחד מפרקי העונה השלישית לאחר שהיא סיבכה אותו עם הסמים.

קישורים חיצוניים 

סדרות נעורים ישראליות
ערוץ הילדים: תוכניות וסדרות
ראשון לציון בתרבות ובאמנות
סדרות טלוויזיה ישראליות שעלו לשידור בשנות ה-1990